馬來西亞日

馬來西亞日係每年9月16號馬來西亞嘅盛大慶典，紀念1963年9月16號馬來西亞成立，標誌住馬來亞聯合邦、北婆羅洲、沙撈越同新加坡共同組成嘅馬來西亞。不過新加坡喺唔夠兩年後嘅1965年8月9號被逐出馬來西亞，獨立成國。

歷史
新聯邦成立原本喺1963年6月1號進行，為咗配合馬來西亞獨立日，呢個計劃被延後至1963年8月31號。基於印尼同菲律賓呢兩個鄰國對新聯邦嘅成立表示反對，呢個計劃再度延後至同一年嘅9月16號。呢項延後亦係為咗畀聯合國有更充足時間喺北婆羅洲同沙撈越完成關於兩州加入呢個聯邦嘅意願嘅公民投票程序。喺聯合王國、馬來亞聯合邦、沙撈越、北婆羅洲同新加坡簽署1963年馬來西亞協定後，馬來西亞得以成立。1963年馬來西亞協定列出咗聯邦成員共同組成一個名為馬來西亞聯邦嘅條件。新加坡隨後喺1965年8月9號喺馬來西亞聯邦除名，獨立成為一個主權國家。

2010年開始，馬來西亞日成為全國公眾假期。2009年10月19號，經過國會辯論後，馬來西亞首相納吉阿都拉薩做出咗呢項決定，令到馬來西亞有兩個關於國家獨立嘅慶典。

2018年9月16號，首相馬哈迪到亞庇出席2018年馬來西亞日慶祝活動時指出，政府研究《1963年馬來西亞協議》後，布城將會恢復沙巴同沙撈越作為馬來半島平等夥伴嘅地位。

2020年9月16號，馬哈迪強調，必須支持《1963年馬來西亞協議》，以便馬來半島、沙巴同沙撈越維持平等夥伴地位。佢又回憶當年國父東姑阿都拉曼喺1963年9月16號喺默迪卡體育場宣佈馬來西亞成立時，當時38歲嘅佢心情覆雜：「我感到光榮，因為馬來聯邦，沙巴，沙撈越同新加坡共同組成馬來西亞；同時我感到忐忑不安，好多鄰國如印度尼西亞，強烈反對馬來西亞嘅成立」。

馬來西亞節日
9月16號
9月節日